
Doložka vybraných vplyvov

	1. Základné údaje

	Názov materiálu

	Návrh zákona, ktorým sa mení a dopĺňa zákon č. 67/2010 Z. z. o podmienkach uvedenia chemických látok a chemických zmesí na trh a o zmene a doplnení niektorých zákonov (chemický zákon) v znení neskorších predpisov 

	Predkladateľ (a spolupredkladateľ)

	Ministerstvo hospodárstva Slovenskej republiky


	Charakter predkladaného materiálu
	☐	Materiál nelegislatívnej povahy

	
	☒	Materiál legislatívnej povahy

	
	☒	Transpozícia/ implementácia práva EÚ

	V prípade transpozície/implementácie uveďte zoznam transponovaných/implementovaných predpisov:

1. Nariadenie Európskeho parlamentu a Rady (EÚ) 2024/2865 z 23. októbra 2024, ktorým sa mení nariadenie (ES) č. 1272/2008 o klasifikácii, označovaní a balení látok a zmesí (Ú. v. EÚ L, 2024/2865, 20.11.2024), 
2. Nariadenie Európskeho parlamentu a Rady (EÚ) 2026/405 z 11. februára 2026 o detergentoch 
a povrchovo aktívnych látkach, ktorým sa zrušuje nariadenie (ES) č. 648/2004 (Ú. v. EÚ L, 2026/405, 2.3.2026),
3. Nariadenie Európskeho parlamentu a Rady (EÚ) 2023/1542 z 12. júla 2023 o batériách a odpadových batériách, ktorým sa mení smernica 2008/98/ES a nariadenie (EÚ) 2019/1020 a zrušuje smernica 2006/66/ES (Ú. v. EÚ L 191, 28.7.2023) v platnom znení,
4. Nariadenie Komisie (EÚ) 2018/1881 z 3. decembra 2018, ktorým sa mení nariadenie Európskeho parlamentu a Rady (ES) č. 1907/2006 o registrácii, hodnotení, autorizácii a obmedzovaní chemikálií (REACH), pokiaľ ide o prílohy I, III, VI, VII, VIII, IX, X, XI a XII, s cieľom zohľadniť nanoštruktúry látok (Ú. v. EÚ L 308, 4.12.2018)
5. Nariadenie Európskeho parlamentu a Rady (EÚ) 2017/745 z 5. apríla 2017 o zdravotníckych pomôckach, zmene smernice 2001/83/ES, nariadenia (ES) č. 178/2002 a nariadenia (ES) č. 1223/2009 a o zrušení smerníc Rady 90/385/EHS a 93/42/EHS (Ú. v. EÚ L 117, 5.5.2017) v platnom znení,
6. Nariadenie Európskeho parlamentu a Rady (EÚ) č. 649/2012 zo 4. júla 2012 o vývoze a dovoze nebezpečných chemikálií (Ú. v. EÚ L 201, 27.7.2012) v platnom znení.


	Termín začiatku a ukončenia PPK
	

	Predpokladaný termín predloženia na pripomienkové konanie
	september 2026

	Predpokladaný termín začiatku a ukončenia ZP** 
	

	Predpokladaný termín predloženia na rokovanie vlády SR*
	november 2026

	

	2. Definovanie problému

	Uveďte základné problémy, ktoré sú dôvodom vypracovania predkladaného materiálu (dôvody majú presne poukázať na problém, ktorý existuje a je nutné ho predloženým materiálom riešiť).

Navrhovaná úprava reaguje na potrebu implementácie právnych predpisov Európskej únie do právneho poriadku Slovenskej republiky, ako aj na vývoj národných právnych predpisov od poslednej novelizácie. Predmetom návrhu zákona je predovšetkým úprava príslušných ustanovení odkazujúcich na nariadenia Európskej únie. Zároveň navrhovaná novela odstraňuje neurčitosti, nesúlad s aplikačnou praxou a aktualizuje poznámky pod čiarou k už neúčinným odkazom. Posilňuje aj odrádzajúci účinok sankcií predĺžením objektívnej lehoty zodpovednosti za správny delikt, ktorá je zároveň časovo zhodná s trvaním povinnosti uchovávať dokumentáciu a informácie podľa príslušných nariadení Európskej únie.

Okrem aktualizácie poznámok pod čiarou k odkazom, dôvodmi vypracovania predkladaného materiálu sú nasledovné konkrétne problémy (zoradené podľa členenia paragrafového znenia zákona):

Predmet úpravy zákona nie je dostatočne terminologicky precízny tým, že v ňom absentuje sprístupňovanie na trhu detergentov a povrchovo aktívnych látok a povrchovo aktívne látky. Aktuálne znenie zákona vymenúva iba uvedenie na trh. To spôsobuje terminologický nesúlad s implementovanou legislatívou EÚ regulujúcou aj sprístupňovanie na trhu aj povrchovo aktívne látky, ktoré v aktuálnom znení zákona pri vymedzení predmetu úpravy absentujú. 

Rovnako v predmete úpravy absentuje pojem distribútor, ktorý sa však ďalej v zákone používa. Distribútor nie je vymenovaný medzi ostatnými nositeľmi práv a povinností v predmete úpravy a nie je tento pojem definovaný pomocou odkazu na príslušné nariadenie EÚ. 

Na druhej strane sú v zákone definície pojmov, ktoré sa v ňom ďalej nepoužívajú. Chýba aj definícia dvoch základných pojmov z predmetnej oblasti úpravy – látka a zmes. Pojem výrobok je definovaný pomocou doslovného prevzatia vymedzenia pojmu z nariadenia EÚ implementovaného týmto zákonom. V minulosti sa však už stalo, že na úrovni EÚ došlo k zmene definícií a v tom prípade by sa opätovne musel novelizovať zákon. 

Po revízii príslušného nariadenia na úrovni EÚ v zákone absentuje rozlíšenie označovania (tzv. etikiet) na  fyzické a digitálne. 

Pri ustanovení týkajúcom sa klasifikácie, označovania a balenia zmesí je problémom, že sa predmetná povinnosť vzťahuje na výrobcov, pričom podľa príslušného nariadenia EÚ sa za výrobcu považuje výrobca látky, nie zmesi (ten je následným užívateľom). Z aplikačnej praxe vyplýva, že dotknutým subjektom na trhu nie je obsah uvedených pojmov vždy zrejmý. 

Aplikačným problémom je aj znenie ustanovenia upravujúceho dodanie karty bezpečnostných údajov, konkrétne príprava jej slovenskej verzie. Tá nie je výlučnou povinnosťou dodávateľa látky alebo zmesi, ako vyplýva z aktuálneho znenia zákona, ale povinnosťou dodávateľa karty bezpečnostných údajov. 

Nariadenie EÚ nestanovuje lehotu piatich pracovných dní na poskytnutie revidovanej verzie karty bezpečnostných údajov po jej aktualizácii, avšak zákon ju napriek tomu určuje.

Ustanovenia týkajúce sa detergentov a povrchovo aktívnych látok v detergentoch nie sú terminologicky dostatočne precizované z hľadiska príslušnej legislatívy EÚ, keďže nehovoria aj o ďalších sprístupňovaniach na trhu, ale iba o uvedení na trh.
 
Z hľadiska implementácie nariadenia (EÚ) 2026/405 o detergentoch a povrchovo aktívnych látkach (ďalej len „nové nariadenie EÚ o detergentoch“) je potrebné vymedziť subjekt povinnosti klasifikovať, označovať a baliť detergenty pomocou pojmu hospodársky subjekt a zároveň aj určiť štátny jazyk ako jazyk označovania. Zároveň v zákone od 23.09.2029 (dátum začiatku uplatňovania nového nariadenia o detergentoch) nemôže byť ustanovenie o postupe pri podaní žiadosti o udelenie výnimky z požiadavky na biologickú odbúrateľnosť, keďže odvtedy už na úrovni EÚ postup umožňujúci udelenie výnimky upravený nebude.

V oblasti správnej laboratórnej praxe terminologické vymedzenie nie je presné a úplné podľa príslušnej legislatívy EÚ. Namiesto pojmu „humánne lieky“ by sa mal použiť pojem „farmaceutické výrobky“ a chýbajú  nanomateriály a zdravotnícke pomôcky ako komodity obsahujúce testované látky. 

Pri vymedzení povinností inšpektorov monitorujúcich zásady správnej laboratórnej praxe zákon používa  neurčitý pojem „ak je to možné“, ktorý by mal byť odstránený, keďže testovacie pracovisko má právo v každom prípade obdržať inšpekčnú správu v celosti, vrátane utajovaných údajov (nielen v prípadoch „ak je to možné“). Medzi subjekty oprávnené na sprístupňovanie utajovaných údajov v inšpekčnej správe musia patriť podľa Smernice EÚ aj regulačné autority EMA, ECHA a EFSA (inštitúcie EÚ), ktoré v zákone v danom ustanovení uvedené nie sú, pričom podľa práva EÚ majú právo na prístup k úplnému zneniu správy z inšpekcie. Rovnako regulačné autority sú subjektmi oprávnenými požadovať mimoriadnu inšpekciu testovacieho zariadenia a auditov štúdií, čo v aktuálnom znení zákona absentuje.

Právna úprava podávania žiadostí o vydanie osvedčenia o dodržiavaní zásad správnej laboratórnej praxe nezodpovedá aplikačnej praxi vytvorenej na základe zákona č. 53/2023 Z. z., t. j. elektronickému podávaniu prostredníctvom informačného systému.

Je potrebné vypustiť ustanovenia o zmluvách, pretože podľa aplikačnej praxe vytvorenej na základe zákona 
č. 53/2023 Z. z. osoba monitorujúca dodržiavanie zásad správnej laboratórnej praxe (akreditujúca osoba) so žiadateľmi neuzatvára žiadnu zmluvu. Akreditujúca osoba koná na základe žiadosti o vydanie osvedčenia. Žiadateľ má v priebehu celého konania možnosť vziať žiadosť späť. Aktuálna právna úprava v zákone tomuto nezodpovedá.
V rámci aplikačnej praxe nevznikla potreba doručovať odpis vydaného osvedčenia Ministerstvu hospodárstva Slovenskej republiky a Európskej komisii. Informácia o osvedčení je verejne dostupnou informáciou, preto ustanovenie obsahujúce danú doručovaciu povinnosť nemá v zákone praktický význam a zbytočne zaťažuje štátnu inštitúciu. 

V zákone je náležitosť osvedčenia o dodržiavaní zásad správnej laboratórnej praxe „predmet a rozsah“ uvedená neaktuálne, má ísť o typy neklinických štúdií v súlade s členením OECD. 

Ďalej pri vedení zoznamu držiteľov osvedčení o dodržiavaní zásad správnej laboratórnej praxe a jeho zverejňovaní chýba ustanovenie o aktualizácii tohto zoznamu. Periodicita zverejňovania zoznamu vo Vestníku Úradu pre normalizáciu, metrológiu a skúšobníctvo Slovenskej republiky je ročná, nie polročná, ako upravuje zákon. 

Zákon určuje postup zisťovania odstránenia nezhody s vydaným osvedčením o dodržiavaní zásad správnej laboratórnej praxe, a to následnou inšpekciou alebo následným auditom. Takýto postup už však nezodpovedá aplikačnej praxi, pretože pre posúdenie odstránenia nezhody postačuje posúdenie predložených dôkazov. Na základe predložených dôkazov je možné konštatovať plnenie, resp. neplnenie požiadaviek správnej laboratórnej praxe. V zákone je zakotvená povinnosť akreditujúcej osoby informovať Ministerstvo hospodárstva Slovenskej republiky a Európsku komisiu o svojom postupe pri zistení nezhody dodržiavania zásad správnej laboratórnej praxe, avšak toto ustanovenie je goldplatingom, bez vplyvu na podnikateľské prostredie. Danú informačnú povinnosť nepožaduje ani legislatíva EÚ, ani národná legislatíva. Doterajšia aplikačná prax nepotvrdzuje jej praktický význam.

Nie je potrebné ani ustanovenie o zverejňovaní rozhodnutia o zrušení osvedčenia o dodržiavaní zásad správnej laboratórnej praxe vo Vestníku Úradu pre normalizáciu, metrológiu a skúšobníctvo Slovenskej republiky, keďže akreditujúca osoba informácie o platných a zrušených osvedčeniach zverejňuje na svojom webovom sídle. Zároveň sa vo Vestníku zverejňujú informácie o platných odsvedčeniach, nie je preto potrebné ani doručenie odpisu rozhodnutia o zrušení osvedčenia Ministerstvu hospodárstva Slovenskej republiky a Európskej komisii. 

Aktuálne znenie zákona nereflektuje na zmeny postupov pri vývoze a dovoze nebezpečných chemikálií na úrovni EÚ a obsahuje ustanovenia, ktoré im nezodpovedajú. Zasielaním oznámení vývozcov a dovozcov o vývoze a dovoze priamo prostredníctvom portálu „ePIC“ Európskej chemickej agentúry Ministerstvu hospodárstva Slovenskej republiky ako poverenému vnútroštátnemu orgánu členského štátu a ďalej Európskej komisii, sa výrazne eliminovali úlohy dotknutých štátnych orgánov. 

Špecifikácia oblasti výkonu štátnej správy v ustanovení vymenúvajúcom orgány štátnej správy neobsahuje detergenty, povrchovo aktívne látky, ich uvedenie na trh a sprístupňovanie na trhu. 

Medzi vymenovanými orgánmi štátnej správy je Centrum pre chemické látky a prípravky, ktoré už nie je samostatným orgánom štátnej správy, ale súčasťou Ministerstva hospodárstva Slovenskej republiky ako jeho sekcia. Táto zmena sa s účinnosťou od 01.01.2014 riešila pomocou novely zákona č. 319/2013 Z. z. o pôsobnosti orgánov štátnej správy pre sprístupňovanie biocídnych výrobkov na trh a ich používanie a o zmene a doplnení niektorých zákonov (biocídny zákon), kde sa v ust. § 20 ods. 9 - 11 zakotvilo:
"(9) Pôsobnosť centra podľa právnych predpisov účinných do 31. decembra 2013 prechádza na ministerstvo hospodárstva.
(10) Ak sa v právnych predpisoch účinných do 31. decembra 2013 používa pojem „centrum“ vo všetkých gramatických tvaroch, rozumie sa tým „ministerstvo hospodárstva“ v príslušnom gramatickom tvare.
(11) Práva a povinnosti vyplývajúce z pracovnoprávnych vzťahov, iných majetkovoprávnych vzťahov a iných právnych vzťahov prechádzajú od 1. januára 2014 z centra na ministerstvo hospodárstva."

Z dôvodu zrozumiteľnosti a určitosti právnej úpravy je však pri príležitosti tejto novelizácie potrebné upraviť príslušné ustanovenia zákona tak, aby Centrum pre chemické látky a prípravky v ňom už nefigurovalo. 

V nadväznosti na postupy stanovené v nariadení (EÚ) č. 649/2012 už nie je potrebné, aby sa Ministerstvo životného prostredia Slovenskej republiky, Ministerstvo pôdohospodárstva a rozvoja vidieka Slovenskej republiky a Úrad verejného zdravotníctva Slovenskej republiky vyjadrovali k vydaniu predbežného súhlasu na dovoz vybraných nebezpečných látok a nebezpečných zmesí a látok, ktoré sú predmetom tzv. PIC procedúry. 

Do aktuálneho znenia zákona je potrebné doplniť kompetenciu Ministerstva hospodárstva Slovenskej republiky požadovať informácie a dokumentáciu podľa nového nariadenia o detergentoch.

Nariadenie (EÚ) 2023/1542 o batériách a odpadových batériách zakotvuje možnosť pre členské štáty predložiť návrh obmedzenia látok. V rámci implementácie tohto nariadenia je potrebné, aby v národnej legislatíve bola táto kompetencia zakotvená pre konkrétny orgán štátnej správy. Ministerstvo hospodárstva Slovenskej republiky je, v postavení príslušného orgánu podľa nariadenia (ES) č. 1907/2006 (tzv. REACH), takýmto orgánom. Zároveň je potrebné doplniť do zákona aj povinnosť pre Ministerstvo zdravotníctva Slovenskej republiky a Ministerstvo životného prostredia Slovenskej republiky poskytnúť Ministerstvu hospodárstva Slovenskej republiky v tejto veci súčinnosť, keďže v danom prípade ide o posúdenie rizika pre zdravie a životné prostredie.

Z dôvodu implementácie revízie nariadenia EÚ o klasifikácii, označovaní a balení látok a zmesí (nariadenie CLP), je nevyhnutné rozšíriť kompetenciu Ministerstva zdravotníctva Slovenskej republiky prijímať prostredníctvom Národného toxikologického informačného centra informácie aj od distribútorov, ktorí uvádzajú na trh zmesi klasifikované ako nebezpečné na základe ich účinkov na zdravie alebo fyzikálnych účinkov. Zároveň by v predmetnom ustanovení zákona nemali byť uvedení výrobcovia, keďže výrobcami sa rozumejú výrobcovia látok. V tomto prípade sa však jedná o výrobcov zmesí, ktorí sa považujú podľa CLP za následných užívateľov. Zároveň je vhodné predísť možnej nezrozumiteľnosti a neurčitosti a doplniť, že medzi následných užívateľov patria aj výrobcovia zmesi, keďže z aplikačnej praxe vyplýva, že to dotknutým subjektom na trhu nie je vždy zrejmé.

Z hľadiska implementácie nového nariadenia o detergentoch je potrebné aktualizovať kompetencie Ministerstva zdravotníctva Slovenskej republiky prijímať karty údajov o zložkách prostredníctvom Národného toxikologického informačného centra.

Pri kompetenciách Ministerstva pôdohospodárstva a rozvoja vidieka SR týkajúcich sa vybraných nebezpečných látok a vybraných nebezpečných zmesí zákon používa nepresnú terminológiu, ktorá nie je v súlade s aktuálne účinným nariadením (EÚ) č. 649/2012 a nariadením (ES) č. 1107/2009.  

V prípade Slovenskej inšpekcie životného prostredia nie je úplne vymedzený okruh kontrolovaných osôb, pretože uvedením výrobcov sa vylučujú výrobcovia zmesí, keďže výrobca je iba výrobca látky a výrobca zmesi sa podraďuje podľa príslušnej legislatívy EÚ pod pojem „následný užívateľ“.

Pri kompetenciách inšpektorátov životného prostredia nie je na rozdiel od inšpektorátov Slovenskej obchodnej inšpekcie upresnená oblasť ukladania nápravných opatrení, preto je potrebné zosúladiť text s kompetenčným rámcom podľa § 24 ods. 6 tohto zákona doplnením „vo vzťahu k výrobcom alebo následným užívateľom“. 

Inšpektoráty práce nemajú v aktuálne účinnom znení zákona výslovne uvedenú kompetenciu ukladania nápravných opatrení podľa § 32 a pokút podľa § 33 až 35. Zároveň sú však vymenované medzi kontrolnými orgánmi v § 23. Ustanovenie § 36 zakotvuje všeobecné oprávnenie príslušných kontrolných orgánov uložiť pokutu s odkazom na § 24 ods. 6. Je preto potrebné odstrániť uvedenú neurčitosť a eliminovať aplikačné problémy.

V rámci implementácie nového nariadenia o detergentoch je potrebné doplniť kompetenciu colných úradov vykonávať colné kontroly týkajúce sa digitálneho pasu výrobku podľa tohto nariadenia.
Nariadenie (ES) č. 1102/2008 už nie je účinné. Danú problematiku upravuje medzinárodná zmluva, a to Minamatský dohovor o ortuti (Oznámenie Ministerstva zahraničných vecí a európskych záležitostí Slovenskej republiky č. 220/2017 Z. z.). Z uvedeného dôvodu je potrebné vypustiť ustanovenie upravujúce skutkovú podstatu správneho deliktu spočívajúcu v nesplnení informačnej povinnosti v stanovenej lehote podľa predmetného nariadenia (ES).

Po začatí uplatňovania nového nariadenia o detergentoch nebude okruh osôb zodpovedných za spáchanie správneho deliktu ustanovený zákonom úplný, pretože bude chýbať pojem hospodársky subjekt, ktorým je výrobca, splnomocnený zástupca, dovozca alebo distribútor. 

Vymedzenie skutkových podstát správnych deliktov v aktuálnom znení zákona nezodpovedá, a po začatí uplatňovania nového nariadenia o detergentoch nebude zodpovedať, právnej úprave na úrovni Európskej únie.  

Z aplikačnej praxe vyplýva nedostatočná dĺžka trvania tzv. objektívnej lehoty na zánik zodpovednosti za správny delikt. Kontrolný orgán sa dozvie o porušení až pri výkone kontroly, pričom sa často stáva, že k porušeniu došlo výrazne skôr. Podľa príslušnej legislatívy Európskej únie (nariadení REACH, CLP a aj nového nariadenia o detergentoch) musia byť sankcie stanovené členskými štátmi účinné, primerané a odrádzajúce. Odrádzajúci účinok sankcií je kľúčovým nástrojom na predchádzanie vzniku rizík pre ľudské zdravie a životné prostredie. Ak však nie je možné sankciu uložiť z dôvodu uplynutia objektívnej lehoty, dochádza k oslabeniu tohto preventívneho mechanizmu a k zníženiu úrovne ochrany verejného záujmu, ktorým bezpochyby ochrana ľudského zdravia a životného prostredia sú.

Z aplikačnej praxe rovnako vyplýva potreba vypustiť tzv. subjektívnu lehotu na uloženie poriadkovej pokuty a predĺžiť tzv. objektívnu lehotu z jedného na tri roky. Aktuálne trvanie obidvoch lehôt je príliš krátke. Subjektívnu dvojmesačnú lehotu na právoplatné uloženie tejto sankcie, pri potenciálnych dvoch stupňoch správneho konania, nie je v praxi reálne dodržať, čím sa zakotvenie poriadkovej pokuty v zákone stáva nevykonateľným a teda nemôže spĺňať svoju odrádzajúcu funkciu. Tým sa oslabuje mechanizmus na zabezpečenie riadneho výkonu kontrolnej činnosti.


	3. Ciele a výsledný stav

	Uveďte hlavné ciele predkladaného materiálu (aký výsledný stav má byť prijatím materiálu dosiahnutý, pričom dosiahnutý stav musí byť odlišný od stavu popísaného v bode 2. Definovanie problému). 

Cieľom je implementácia nariadení Európskej únie, aktualizácia právnej úpravy, na ktorú zákon odkazuje, odstránenie neurčitosti, nesúladu s aplikačnou praxou a posilnenie odrádzajúceho účinku sankcií za spáchanie správnych deliktov. 

Konkrétne ciele vyplývajú z konkrétnych problémov uvedených v časti 2. a sú nasledovné:

Predkladaný materiál má za cieľ terminologicky precizovať predmet úpravy zákona tým, že sa uvedie aj sprístupňovanie na trhu detergentov a povrchovo aktívnych látok a doplnia sa povrchovo aktívne látky. Tým sa právna úprava zosúladí s implementovanou legislatívou EÚ. 

Z rovnakého dôvodu terminologického precizovania sa navrhuje doplniť do predmetu úpravy pojem distribútor a definovať ho pomocou odkazu na nariadenie EÚ. 

Nepoužívané definície sa navrhujú vypustiť. Na druhej strane sa doplnia dva základné pojmy z predmetnej oblasti úpravy – látka a zmes. Pojem výrobok je definovaný pomocou doslovného prevzatia vymedzenia pojmu z nariadenia EÚ implementovaného týmto zákonom. Pojem výrobok sa navrhuje definovať vhodnejšie, a to pomocou odkazu na príslušné nariadenie EÚ, aby sa predišlo potrebe zmeny definície po prípadnej úprave vymedzenia pojmu na úrovni EÚ.

Do zákona sa zahrnie rozlíšenie fyzického a digitálneho označovania. 

Pri ustanovení týkajúcom sa klasifikácie, označovania a balenia zmesí sa upresní, že predmetná povinnosť sa vzťahuje na dovozcov a následných užívateľov, pričom sa uvedie, že následnými užívateľmi sú aj výrobcovia zmesí. 

Upraví sa znenie ustanovenia o dodaní karty bezpečnostných údajov, konkrétne o príprave jej slovenskej verzie. Navrhne sa zmena spočívajúca v tom, že predmetná povinnosť sa vzťahuje na dodávateľa karty bezpečnostných údajov, ktorým môže byť aj výrobca, dovozca, výhradný zástupca, následný užívateľ alebo distribútor.

Navrhne sa vypustenie lehoty piatich pracovných dní na poskytnutie revidovanej verzie karty bezpečnostných údajov po aktualizácii, ktorá z legislatívy EÚ nevyplýva. Nahradí sa pojmom „bezodkladne po aktualizácii.“

Terminológia ustanovení týkajúcich sa detergentov a povrchovo aktívnych látok v detergentoch sa bude precizovať o ďalšie sprístupňovania na trhu. 

Vymedzí sa subjekt povinnosti klasifikovať, označovať a baliť detergenty pomocou pojmu hospodársky subjekt a zároveň sa určí štátny jazyk ako jazyk označovania. Zároveň sa zo zákona s účinnosťou od 23.09.2029 vypustí ustanovenie o postupe pri podaní žiadosti o udelenie výnimky z požiadavky na biologickú odbúrateľnosť podľa nariadenia (ES) č. 648/2004 o detergentoch, keďže v novom nariadení o detergentoch už tento postup upravený nebude.

Z oblasti správnej laboratórnej praxe sa navrhuje nahradiť pojem „humánne lieky“ pojmom „farmaceutické výrobky“ a doplniť oblasť pôsobnosti aj o nanomateriály a zdravotnícke pomôcky, aby slovenská právna úprava zodpovedala legislatíve EÚ. 

V znení zákona pri správnej laboratórnej praxi sa navrhuje odstrániť neurčitý pojem „ak je to možné“. Regulačné autority sa navrhujú zaradiť medzi subjekty oprávnené na sprístupňovanie utajovaných údajov v inšpekčnej správe. Rovnako regulačné autority budú subjektmi oprávnenými požadovať mimoriadnu inšpekciu testovacieho zariadenia a auditov štúdií. 

Právna úprava podávania žiadostí o vydanie osvedčenia sa zmení tak, že nebude stanovená písomná forma, ale elektronická prostredníctvom informačného systému.

Vypustia sa všetky ustanovenia o zmluvách medzi akreditujúcou osobou a žiadateľmi. Výslovne sa uvedie, že žiadateľ má v priebehu celého konania možnosť vziať žiadosť späť z akéhokoľvek dôvodu alebo bez uvedenia dôvodu. 
Navrhuje sa vypustiť ustanovenie obsahujúce povinnosť akreditujúcej osoby doručovať odpis vydaného osvedčenia Ministerstvu hospodárstva Slovenskej republiky a Európskej komisii. 

Upraví sa zákonná náležitosť osvedčenia vypustením pojmov „predmet a rozsah“ a ich nahradením pojmom „typy“ (neklinických štúdií v súlade s členením OECD).
 
Ďalej pri vedení zoznamu držiteľov osvedčení a jeho zverejňovaní sa doplní ustanovenie o aktualizácii tohto zoznamu a upraví sa ročná periodicita zverejňovania zoznamu.

Navrhuje sa vypustiť ustanovenie o overení odstránenia nezhody s vydaným osvedčením následnou inšpekciou alebo následným auditom. Rovnako sa navrhuje vypustenie ustanovenia o povinnosti akreditujúcej osoby informovať o svojom postupe pri zistení nezhody dodržiavania zásad správnej laboratórnej praxe Ministerstvo hospodárstva Slovenskej republiky a Európsku komisiu, keďže toto ustanovenie je goldplatingom (bez vplyvu na podnikateľské prostredie) a doterajšia aplikačná prax nepotvrdzuje jeho praktický význam.

Navrhuje sa vypustiť aj ustanovenie o zverejňovaní rozhodnutia o zrušení osvedčenia o dodržiavaní zásad správnej laboratórnej praxe vo Vestníku Úradu pre normalizáciu, metrológiu a skúšobníctvo Slovenskej republiky, keďže akreditujúca osoba informácie o platných a zrušených osvedčeniach zverejňuje na svojom webovom sídle. Zároveň vo Vestníku sa zverejňujú informácie o platných odsvedčeniach, preto sa navrhuje zrušenie povinnosti doručenia odpisu rozhodnutia o zrušení osvedčenia Ministerstvu hospodárstva Slovenskej republiky a Európskej komisii. 

Zákon sa ďalej navrhuje upraviť v súlade s postupmi pri vývoze a dovoze nebezpečných chemikálií podľa nariadenia (EÚ) č. 649/2012, ktoré znamenajú výraznú elimináciu úloh dotknutých štátnych orgánov.     

Navrhuje sa doplniť špecifikácia oblasti výkonu štátnej správy o detergenty, povrchovo aktívne látky a ich uvedenia na trh a sprístupňovania na trhu v ustanovení vymenúvajúcom orgány štátnej správy. 
Takisto sa vypúšťa Centrum pre chemické látky a prípravky, ktoré už nie je samostatným orgánom štátnej správy, ale súčasťou Ministerstva hospodárstva Slovenskej republiky ako jeho sekcia. Tým sa dosiahne zrozumiteľnosť a určitosť  právnej úpravy. 

Navrhuje sa vypustiť potreba vyjadrenia Ministerstva životného prostredia Slovenskej republiky, Ministerstva pôdohospodárstva a rozvoja vidieka Slovenskej republiky a Úradu verejného zdravotníctva Slovenskej republiky k vydaniu predbežného súhlasu na dovoz vybraných nebezpečných látok a nebezpečných zmesí a látok, ktoré sú predmetom tzv. PIC procedúry, v nadväznosti na postupy stanovené v nariadení (EÚ) č. 649/2012. 

Dopĺňa sa kompetencia Ministerstva hospodárstva Slovenskej republiky podľa nového  nariadenia o detergentoch požadovať informácie a dokumentáciu. 

Zakotvuje sa kompetencia Ministerstva hospodárstva Slovenskej republiky spočívajúca v možnosti predloženia návrhu obmedzenia látok podľa nariadenia (EÚ) 2023/1542 o batériách a odpadových batériách. Zároveň sa  dopĺňa do zákona aj povinnosť pre Ministerstvo zdravotníctva Slovenskej republiky a Ministerstvo životného prostredia Slovenskej republiky poskytnúť Ministerstvu hospodárstva Slovenskej republiky v tejto veci súčinnosť, keďže v danom prípade ide o posúdenie rizika pre zdravie a životné prostredie.

Navrhuje sa rozšíriť kompetencia Ministerstva zdravotníctva Slovenskej republiky prijímať prostredníctvom Národného toxikologického informačného centra informácie aj od distribútorov, ktorí uvádzajú na trh zmesi klasifikované ako nebezpečné na základe ich účinkov na zdravie alebo fyzikálnych účinkov a zároveň sa navrhuje vypustiť výrobcov, keďže výrobcami sa rozumejú výrobcovia látok. V tomto prípade sa však jedná o výrobcov zmesí, ktorí sa považujú podľa príslušného nariadenia EÚ za následných užívateľov. Zároveň z dôvodu zrozumiteľnosti a určitosti sa navrhuje doplniť, že medzi následných užívateľov patria aj výrobcovia zmesi.

V rámci implementácie nového nariadenia o detergentoch sa aktualizujú kompetencie Ministerstva zdravotníctva Slovenskej republiky prijímať karty údajov o zložkách prostredníctvom Národného toxikologického informačného centra.

V ustanoveniach o kompetenciách Ministerstva životného prostredia Slovenskej republiky sa navrhujú vypustiť kompetencie týkajúce sa dovozu vybraných nebezpečných chemikálií, v súlade s nariadením (EÚ) č. 649/2012 a zmenenými postupmi z neho vyplývajúcimi.  

Pri kompetenciách Ministerstva pôdohospodárstva a rozvoja vidieka Slovenskej republiky sa zosúlaďuje  terminológia s aktuálne účinným nariadením (EÚ) č. 649/2012. Pojem „dovoz“ sa nahrádza „prijímaním právoplatných regulačných opatrení“ s odkazom na toto nariadenie.

V § 21 ods. 1 písm. a) sa upravuje nepresná terminológia v súlade s nariadením (ES) č. 1107/2009, v ktorom je pojem „prípravky na ochranu rastlín“ definovaný. 

Pri vymedzení postupov kontroly sa pri Slovenskej inšpekcii životného prostredia dopĺňa okruh kontrolovaných osôb (výrobcov) aj o následných užívateľov, lebo výrobca je výrobca látky a následný užívateľ je aj výrobca zmesi.

Pri kompetenciách inšpektorátov životného prostredia nie je, na rozdiel od inšpektorátov Slovenskej obchodnej inšpekcie, upresnená oblasť ukladania nápravných opatrení, preto sa zákonné ustanovenie zosúlaďuje s kompetenčným rámcom podľa § 24 ods. 6 tohto zákona doplnením „vo vzťahu k výrobcom alebo následným užívateľom“. 

Z dôvodu odstránenia neurčitosti a eliminovania aplikačných problémov sa navrhuje doplnenie kompetencií inšpektorátov práce nariaďovať opatrenia podľa § 32 a to výslovne v obdobnom znení, ako je to už v zákone zakotvené pri inšpektorátoch Slovenskej obchodnej inšpekcie, regionálnych úradoch verejného zdravotníctva, inšpektorátoch životného prostredia a obvodných banských úradoch. Hrozba poškodenia zdravia alebo života je uvedená s ohľadom na definíciu inšpekcie práce podľa zákona č. 125/2006 Z. z..

Z hľadiska implementácie nového nariadenia o detergentoch sa dopĺňa kompetencia colných úradov vykonávať colné kontroly týkajúce sa digitálneho pasu výrobku podľa tohto nariadenia.
Vypúšťa sa ustanovenie upravujúce skutkovú podstatu správneho deliktu spočívajúcu v nesplnení informačnej povinnosti v stanovenej lehote podľa už neúčinného nariadenia (ES) č. 1102/2008. 

Dopĺňa sa pojem hospodársky subjekt do okruhu osôb zodpovedných za spáchanie správneho deliktu s účinnosťou od začiatku uplatňovania nového nariadenia o detergentoch, aby bol terminologicky presne  stanovený daný okruh osôb v súlade s uvedeným nariadením.

Navrhujú sa zmeny znení skutkových podstát správnych deliktov podľa aktuálnej právnej úpravy na úrovni Európskej únie, pričom sa dbá o prehľadnosť právneho predpisu a jeho precizovanie.
 
V záujme lepšej vymožiteľnosti povinností stanovených zákonom s odvolaním sa na legislatívu EÚ, sa  navrhuje predĺženie tzv. objektívnej lehoty na zánik zodpovednosti za správny delikt z piatich na desať rokov. Touto zmenou nevznikne záťaž pre podnikateľské prostredie, pretože podľa aktuálne účinných nariadení Európskej únie (REACH, CLP a aj nového nariadenia o detergentoch) majú príslušné subjekty dodávateľského reťazca povinnosť uchovávať informácie a dokumentáciu (najmenej) počas desiatich rokov. 
Navrhovaná právna úprava má za cieľ posilniť efektívnosť výkonu dohľadu nad trhom a zabezpečiť reálnu vymožiteľnosť práva bez navýšenia nákladov pre podnikateľské subjekty. Zároveň má zabezpečiť súlad s legislatívou Európskej únie.

S cieľom lepšieho zabezpečenia riadneho výkonu kontrolnej činnosti sa navrhuje vypustiť tzv. subjektívna lehota na uloženie poriadkovej pokuty a predĺžiť tzv. objektívnu lehotu z jedného na tri roky. Tým sa má zabezpečiť vykonateľnosť tohto sankčného inštitútu a napĺňanie jej odrádzajúcej funkcie.


	4. Dotknuté subjekty

	Uveďte subjekty, ktorých sa zmeny predkladaného materiálu dotknú priamo aj nepriamo: 

Výrobcovia, dovozcovia, následní užívatelia, dodávatelia látok a zmesí, žiadatelia o vydanie osvedčenia o dodržiavaní zásad správnej laboratórnej praxe, štátne orgány vrátane kontrolných, ktorým zákon zakotvuje pôsobnosť v oblasti predmetu jeho úpravy. 


	5. Alternatívne riešenia

	Aké alternatívne riešenia vedúce k stanovenému cieľu boli identifikované a posudzované pre riešenie definovaného problému?

Pri posudzovaní riešenia definovaného problému neboli identifikované alternatívne riešenia vedúce k splneniu stanoveného cieľa. 

Zmeny navrhované v časti o správnej laboratórnej praxi, ktoré priamo nevyplývajú z legislatívy EÚ (napr. rozšírenie o nanomateriály a zdravotnícke pomôcky), vyplývajú však z aplikačnej praxe Slovenskej národnej akreditačnej služby ako akreditujúcej osoby, ktorej pôsobnosť a poskytovanie služieb sa riadi predovšetkým zákonom č. 53/2023 Z. z.. Navrhované zmeny sú tak v súlade s týmto zákonom, a preto pri nich neprichádzajú do úvahy alternatívne riešenia, ktoré by tento súlad mohli narušiť.

Pri úpravách v časti o pôsobnosti orgánov štátnej správy takisto nie sú možné alternatívne riešenia, pretože tieto vyplývajú z legislatívy EÚ (napr. aj rozšírenie kompetencie Ministerstva zdravotníctva SR prijímať prostredníctvom Národného toxikologického informačného centra karty údajov o zložkách v rámci implementácie nového nariadenia o detergentoch) alebo zo skutočnosti straty samostatnej právnej subjektivity Centra pre chemické látky a prípravky a jeho zmenu na organizačný útvar Ministerstva hospodárstva SR.

Ako dve „čisto“ vnútroštátne zmeny predkladateľ vyhodnotil predĺženie objektívnej lehoty zodpovednosti za správny delikt a zmeny v lehotách na uloženie poriadkovej pokuty. Prax kontrolných orgánov jednoznačne potvrdzuje, že problémom zabezpečenia odrádzajúcej funkcie sankcií (ako povinnosti štátu podľa práva EÚ) je nedostatočná dĺžka trvania lehôt zániku zodpovednosti za správne delikty a pre uloženie poriadkovej pokuty. V rámci konzultácií s podnikateľskými združeniami títo namietali, že desaťročná objektívna lehota pre zánik zodpovednosti za správne delikty bude pre nich znamenať zvýšené náklady v súvislosti s uchovávaním príslušnej dokumentácie o päť rokov dlhšie. Predkladateľ im následne objasnil, že desaťročná lehota na uchovávanie dokumentov a informácií im vyplýva aj z priamo uplatniteľnej legislatívy EÚ, preto k zvýšeniu nákladov oproti aktuálnemu stavu nedôjde. Práve z tohto dôvodu predkladateľ neuvažoval nad alternatívnymi riešeniami spočívajúcimi napr. v inom časovom predĺžení predmetnej lehoty. Zlepšenie vymožiteľnosti povinností podnikateľov by bolo samozrejme možné aj prostredníctvom personálneho a odborného posilnenia kapacít kontrolných orgánov, čo však podľa vedomostí predkladateľa neprichádza do úvahy s ohľadom na rozpočet verejnej správy v čase konsolidácie. Pri zmene lehôt na uloženie poriadkovej pokuty v rámci konzultácií s podnikateľskými združeniami od ich zástupcov zaznelo, že v tomto nevidia žiadny problém, pretože dôvodom uloženia tejto sankcie je marenie alebo sťaženie výkonu kontrolnej činnosti, a táto hrozba môže byť vymedzená aj navrhovaným dlhším časovým úsekom s cieľom zabezpečiť riadny výkon kontroly. Na základe pozitívneho vyjadrenia dotknutých subjektov nemal predkladateľ dôvod uvažovať nad alternatívnymi riešeniami spočívajúcimi v inej časovej zmene lehôt. 

Nulový variant - uveďte dôsledky, ku ktorým by došlo v prípade nevykonania úprav v predkladanom materiáli 
a alternatívne riešenia/spôsoby dosiahnutia cieľov uvedených v bode 3.

Neimplementovanie predmetných nariadení Európskej únie by malo za následok nesúlad právnych predpisov Slovenskej republiky s právom Európskej únie. Nevykonanie ďalších navrhovaných zmien by malo za následok neurčitosť právnej úpravy.


	6. Vykonávacie predpisy

	Predpokladá sa prijatie/zmena vykonávacích predpisov?
	☐  Áno
	☒  Nie

	Ak áno, uveďte ktoré oblasti budú nimi upravené, resp. ktorých vykonávacích predpisov sa zmena dotkne:



	7. Transpozícia/implementácia práva EÚ 

		Uveďte, či v predkladanom návrhu právneho predpisu dochádza ku goldplatingu podľa tabuľky zhody, resp. či ku goldplatingu dochádza pri implementácii práva EÚ. 

	                                                                                                                               ☐ Áno                  ☒ Nie

Ak áno, uveďte, ktorých vplyvov podľa bodu 9 sa goldplating týka: 

	




	

	8. Preskúmanie účelnosti

	Uveďte termín, kedy by malo dôjsť k preskúmaniu účinnosti a účelnosti predkladaného materiálu.
Uveďte kritériá, na základe ktorých bude preskúmanie vykonané.

Preskúmanie účelnosti navrhovaného predpisu bude vykonávané v rámci posudzovania nariadení EÚ, ktoré sa návrhom zákona implementujú, a to postupom v nich stanoveným v rokoch 2029, 2031 a 2033. Posudzovanie navrhovaného predpisu nad rozsah posudzovania samotných nariadení EÚ nie je potrebné, keďže návrh zákona nezakladá goldplating.


	
* vyplniť iba v prípade, ak materiál nie je zahrnutý do Plánu práce vlády Slovenskej republiky alebo Plánu        legislatívnych úloh vlády Slovenskej republiky. 
** vyplniť iba v prípade, ak sa záverečné posúdenie vybraných vplyvov uskutočnilo v zmysle bodu 9.1. jednotnej metodiky.
*** posudzovanie sa týka len zmien v I. a II. pilieri univerzálneho systému dôchodkového zabezpečenia s identifikovaným dopadom od 0,1 % HDP (vrátane) na dlhodobom horizonte.



	9. Vybrané vplyvy  materiálu

	Vplyvy na rozpočet verejnej správy
	☐	Pozitívne
	☒	Žiadne
	☐	Negatívne

	    z toho rozpočtovo zabezpečené vplyvy,         
    v prípade identifikovaného negatívneho 
    vplyvu
	☐	Áno
	☐	Nie
	☐	Čiastočne

	v tom vplyvy na rozpočty obcí a vyšších územných celkov
	☐	Pozitívne
	☒	Žiadne
	☐	Negatívne

	z toho rozpočtovo zabezpečené vplyvy,
v prípade identifikovaného negatívneho vplyvu
	☐	Áno
	☐	Nie
	☐	Čiastočne

	Vplyv na dlhodobú udržateľnosť verejných financií v prípade vybraných opatrení ***
	☐	Áno
	
	
	☐	Nie

	Vplyvy na limit verejných výdavkov
	☐	Pozitívne
	☒	Žiadne
	☐	Negatívne

	Vplyvy na podnikateľské prostredie
	☒	Pozitívne
	☐	Žiadne
	☒	Negatívne

	    z toho vplyvy na MSP

	☒	Pozitívne
	☐	Žiadne
	☒	Negatívne

	    Mechanizmus znižovania byrokracie    
    a nákladov sa uplatňuje:
	☐	Áno
	
	
	☒	Nie

	Sociálne vplyvy
	☐	Pozitívne
	☒	Žiadne
	☐	Negatívne

	Vplyvy na životné prostredie
	☒	Pozitívne
	☐	Žiadne
	☐	Negatívne

	
Materiál je posudzovaný podľa zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov
	☐	Áno
	
	
	☒	Nie

	Vplyvy na informatizáciu spoločnosti
	☐	Pozitívne
	☒	Žiadne
	☐	Negatívne


	Vplyvy na služby verejnej správy pre občana, z toho
	
	
	
	
	
	

	    vplyvy služieb verejnej správy na občana
	☐	Pozitívne
	☒	Žiadne
	☐	Negatívne

	    vplyvy na procesy služieb vo verejnej správe
	☐	Pozitívne
	☒	Žiadne
	☐	Negatívne


	Vplyvy na manželstvo, rodičovstvo a rodinu
	☐	Pozitívne
	☒	Žiadne
	☐	Negatívne




	10. Poznámky

	V prípade potreby uveďte doplňujúce informácie k identifikovaným vplyvom a ich analýzam. 

Ak predkladaný materiál má marginálny (zanedbateľný) vplyv na niektorú zo sledovaných oblastí v bode 9 a z tohto dôvodu je tento vplyv označený ako žiadny vplyv, uveďte skutočnosti vysvetľujúce, prečo je tento vplyv marginálny (zanedbateľný).

Informácie v tejto časti slúžia na zhrnutie vplyvov alebo aj na vyjadrenie sa k marginálnym vplyvom a nie ako náhrada za vypracovanie príslušných analýz vybraných vplyvov.

V prípade, že je materiál posudzovaný podľa zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších prepisov, uveďte internetový odkaz na tento proces.

Návrh zákona nezakladá vplyvy na rozpočet verejnej správy, pretože príslušné navrhované zmeny majú legislatívno – technický a precizujúci charakter.
Boli identifikované aj pozitívne aj negatívne vplyvy na podnikateľské prostredie, ktoré sa však nedajú kvantifikovať. 
Návrh zákona odstraňuje goldplating, ale nie s vplyvom na podnikateľské prostredie. Ide o zníženie administratívnej záťaže štátnej inštitúcie odstránením informačnej povinnosti, ktorá nevyplýva ani z príslušnej Smernice Európskej únie, ani doterajšia aplikačná prax nepotvrdzuje jej praktický význam.
Príslušná legislatíva Európskej únie už rozlišuje fyzické a digitálne označovanie (tzv. etikety) látok a zmesí a zároveň Správa o posúdení vplyvu k danému právnemu aktu Európskej únie identifikovala túto zmenu ako majúcu vysoko pozitívny sociálny vplyv s odôvodnením, že digitálne informácie dopĺňajú informácie na fyzických etiketách. Vzhľadom na to, že digitálne označovanie chemických látok a zmesí by bolo dobrovoľné a v digitálnom formáte by sa poskytovali iba určité informácie, ktoré nie sú nevyhnutné pre bezpečnosť používateľa alebo ochranu životného prostredia, bol však sociálny vplyv identifikovaný ako marginálny.
Vplyvy na životné prostredie boli identifikované ako pozitívne, ktoré však nie je možné kvantifikovať.


	11. Kontakt na spracovateľa

	Uveďte údaje na kontaktnú osobu, ktorú je možné kontaktovať v súvislosti s posúdením vybraných vplyvov.

Mgr. Katarína Zgalinovičová (katarina.zgalinovicova@mhsr.sk), Centrum pre chemické látky  a prípravky MH SR, 02/4854 7963


	12. Zdroje

	Uveďte zdroje (štatistiky, prieskumy, spoluprácu s odborníkmi a iné), z ktorých ste pri príprave materiálu a vypracovávaní doložky, analýz vplyvov vychádzali. V prípade nedostupnosti potrebných dát pre spracovanie relevantných analýz vybraných vplyvov, uveďte danú skutočnosť. 

Správy o posúdení vplyvu k nariadeniu EÚ 2024/2865 /SWD(2022)435final z 19.12.2022/ a k nariadeniu EÚ 2026/405 /SWD(2023)114final z 28.04.2023/, konzultácie s podnikateľskými združeniami a dotknutými štátnymi inštitúciami/orgánmi.


	13. Stanovisko Komisie na posudzovanie vybraných vplyvov z PPK č. 087/2026 
(v prípade, ak sa uskutočnilo v zmysle bodu 8.1 Jednotnej metodiky)

	
	☐  Súhlasné 
	☐  Súhlasné s návrhom na dopracovanie
	☒  Nesúhlasné


Uveďte pripomienky zo stanoviska Komisie z časti II. spolu s Vaším vyhodnotením:

K doložke vybraných vplyvov
Komisia žiada v doložke vybraných vplyvov upraviť a doplniť bod 2. Definovane problému, bod 3. Ciele a výsledný stav, bod 5. Alternatívne riešenia a bod 8. Preskúmanie účelnosti v súlade s Jednotnou metodikou na posudzovanie vybraných vplyvov.

Odôvodnenie: 
Časť 2. Definovanie problému Komisia považuje za príliš všeobecnú a žiada ju dopracovať. Súčasné znenie sa obmedzuje najmä na všeobecnú potrebu implementácie nariadení Európskej únie, odstránenia neurčitostí a zosúladenia s aplikačnou praxou, avšak nedostatočne pomenúva konkrétne problémy, ktoré návrh zákona reálne rieši. Z predkladacej a dôvodovej správy pritom vyplýva, že ide aj o potrebu reagovať na nové požiadavky v oblasti detergentov a povrchovo aktívnych látok, digitálneho označovania, kompetencií príslušných orgánov, správnej laboratórnej praxe a účinnosti sankčného režimu.

Vyhodnotenie:
Predkladateľ konkretizoval problémy, ktoré boli dôvodmi navrhovaných zmien. Urobil tak podľa osobitnej časti dôvodovej správy, aby táto časť doložky bola dopracovaná čo najkonkrétnejšie.

Časť 3. Ciele a výsledný stav Komisia považuje takisto za príliš všeobecnú a žiada ju spresniť. Uvedené znenie síce správne zachytáva implementáciu nariadení Európskej únie, aktualizáciu právnej úpravy a odstránenie neurčitostí, avšak výsledný stav nie je vyjadrený dostatočne konkrétne. Z návrhu zákona a dôvodovej správy vyplýva, že výsledkom má byť aj spresnenie práv a povinností hospodárskych subjektov, úprava kompetencií orgánov štátnej správy a kontrolných orgánov, zavedenie nových pravidiel v oblasti detergentov a povrchovo aktívnych látok, ako aj zosúladenie sankčného režimu s požiadavkami práva Európskej únie. Komisia preto žiada bod 3. dopracovať tak, aby jasnejšie vyjadroval konkrétny výsledný stav, ktorý má byť prijatím návrhu zákona dosiahnutý.

Vyhodnotenie:
Predkladateľ dopracoval časť 3. doložky vyjadrením konkrétneho výsledného stavu, ktorý má byť prijatím návrhu zákona dosiahnutý, a to pri jednotlivých zmenách zdôvodnených v príslušnej časti dôvodovej správy.

Časť 5. Alternatívne riešenia Komisia považuje za nedostatočne spracovanú a žiada ju dopracovať. Samotné konštatovanie, že neboli identifikované alternatívne riešenia, Komisia nepovažuje za postačujúce, a to najmä vzhľadom na to, že návrh zákona neobsahuje len čisto implementačné ustanovenia, ale aj viaceré úpravy vyplývajúce z aplikačnej praxe. Komisia preto žiada aspoň stručne vysvetliť, prečo pri týchto vnútroštátnych a aplikačne motivovaných zmenách neboli zvažované iné možnosti riešenia.

Vyhodnotenie:
Pri posudzovaní tejto pripomienky Komisie predkladateľ opätovne zhodnotil všetky navrhované zmeny z pohľadu, ktoré z nich by mohli mať alternatívne riešenia a pri ktorých alternatívne riešenia neprichádzajú do úvahy, pretože sú motivované legislatívou EÚ, od ktorej sa odchýliť nemožno. Po predmetnom zhodnotení doplnil časť 5. doložky.

Časť 8. Preskúmanie účelnosti Komisia považuje za nedostatočne spracovanú a žiada ju dopracovať. Komisia nepovažuje za postačujúce, aby sa preskúmanie účelnosti navrhovaného predpisu obmedzilo len na posudzovanie nariadení Európskej únie, ktoré sa návrhom zákona implementujú. Návrh zákona obsahuje aj viaceré vnútroštátne riešenia a úpravy vyplývajúce z aplikačnej praxe, ktorých účinnosť a účelnosť by mala byť samostatne preskúmaná na vnútroštátnej úrovni. Komisia preto žiada doplniť konkrétny termín a kritériá vnútroštátneho preskúmania, napríklad vo vzťahu k fungovaniu upravených kompetencií orgánov, k aplikačným problémom pri správnej laboratórnej praxi, pri detergentoch a pri výkone sankčného mechanizmu.

Vyhodnotenie:
Pri posudzovaní tejto pripomienky Komisie predkladateľ opätovne zhodnotil všetky navrhované zmeny z pohľadu, ktoré z nich predstavujú vnútroštátne riešenia bez dôvodu navrhovania spočívajúcom v práve EÚ, a teda ktorých účinnosť a účelnosť by mala byť samostatne preskúmaná. Pri úprave kompetencií štátnych orgánov však „čisto“ vnútroštátnym riešením je iba vypustenie Centra pre chemické látky a prípravky a prechod jeho kompetencií pod Ministerstvo hospodárstva. V tomto prípade však ide o zmenu z dôvodu určitosti a zrozumiteľnosti zákona, pretože legislatívne sa táto zmena riešila s účinnosťou od 01.01.2014 v rámci novely biocídneho zákona. Nejde teda o vecnú zmenu, ale formálnu, ktorá navyše bola vykonaná pred viac ako 12 rokmi a odvtedy nenastali na príslušnej politickej rozhodovacej úrovni skutočnosti, ktoré by smerovali k prípadnej ďalšej zmene v danej oblasti štátnej správy (zmena ministerstva zodpovedného za reguláciu chemickej bezpečnosti alebo opätovné vytvorenie samostatného orgánu štátnej správy).
V časti o správnej laboratórnej praxi, navrhované zmeny, ktoré priamo nevyplývajú z legislatívy EÚ (napr. rozšírenie o nanomateriály a zdravotnícke pomôcky), vyplývajú z aplikačnej praxe Slovenskej národnej akreditačnej služby ako akreditujúcej osoby, ktorej pôsobnosť a poskytovanie služieb sa riadi predovšetkým zákonom č. 53/2023 Z. z.. Navrhované zmeny sú tak v súlade s týmto zákonom, a preto pri nich neprichádza do úvahy samostatné preskúmanie účelnosti bez ohľadu na účelnosť a účinnosť právnej úpravy vymedzenej v zákone č. 53/2023 Z. z. 

Jedinou vnútroštátnou zmenou, ktorej účelnosť a účinnosť by mohla byť preskúmaná, je tak iba návrh zmien lehôt na zánik zodpovednosti za správne delikty a na uloženie poriadkovej pokuty. Termínom by v obidvoch prípadoch mohol byť rok 2032 (po uplynutí piatich rokov od účinnosti zmeny). Kritériami preskúmania účelnosti by mohol byť počet uložených sankcií, ktoré by uložené byť nemohli, ak by príslušné lehoty neboli predĺžené, resp. vypustené. Takéto preskúmanie by však aj tak nebolo dostatočne výpovedné, pretože predmetné zmeny spočívajú v posilnení odrádzania dotknutých subjektov od neplnenia povinnosti alebo marenia, resp. sťaženia výkonu kontrolnej činnosti, ktoré sa však nedá zmerať. Dôvodom je, že predkladateľ, resp. kontrolné orgány nebudú mať k dispozícii údaje, koľko subjektov sa protiprávneho konania nedopustilo, pretože ich odradili dlhšie lehoty.   

V 10. bode doložky je potrebné preformulovať druhú (poslednú) vetu odseku venovaného sociálnom vplyvom, a to takto: „Vzhľadom na to, že digitálne označovanie chemických látok a zmesí by bolo dobrovoľné a v digitálnom formáte by sa poskytovali iba určité, menej podstatné informácie, však bol sociálny vplyv identifikovaný ako marginálny.“
Odôvodnenie: Hodnotenie sociálnych vplyvov predloženého návrhu novely chemického zákona treba uviesť do súladu s účelom zmien, ktoré vyplývajú z nariadenia Európskeho parlamentu a Rady (EÚ) 2024/2865 z 23. októbra 2024.

Vyhodnotenie:
Preformulovanie druhej vety odseku venovaného sociálnym vplyvom predkladateľ urobil, avšak s upresnením slovného spojenia „určité, menej podstatné informácie“ navrhovaného Komisiou. Predmetné slovné spojenie predkladateľ nepovažuje za jednoznačné, preto špecifikuje, o aký druh "menej podstatných"  informácií sa jedná. Takéto upresnenie je  v súlade so špecifikáciou týkajúcou sa  informácií poskytovaných dobrovoľne na digitálnej etikete v súlade s  nariadením Európskeho parlamentu a Rady (EÚ) 2024/2865 z 23. októbra 2024, ktorým sa mení nariadenie (ES) č. 1272/2008 o klasifikácii, označovaní a balení látok a zmesí. 

K vplyvom na rozpočet verejnej správy
Komisia berie na vedomie, že predkladateľ v doložke vybraných vplyvov označil žiadny vplyv na rozpočet verejnej správy. Komisia však podotýka, že pripomienky legislatívneho charakteru previazané s vplyvmi na rozpočet verejnej správy môžu byť uplatnené aj v rámci medzirezortného pripomienkového konania.

Vyhodnotenie:
Predkladateľ zobral na vedomie, že v rámci medzirezortného pripomienkového konania môžu byť uplatnené pripomienky legislatívneho charakteru previazané s vplyvmi na rozpočet verejnej správy.

K vplyvom na životné prostredie
Komisia žiada doplniť a upraviť Analýzu vplyvov na životné prostredie.
Odôvodnenie: Hoci doložka aj analýza identifikujú pozitívne vplyvy na životné prostredie, ich odôvodnenie zostáva prevažne všeobecné a kvalitatívne. Najmä tvrdenia o pozitívnych vplyvoch na ovzdušie, vodu, organizmy, odpady, chránené územia a cezhraničné vplyvy sú formulované skôr na úrovni potenciálnych alebo nepriamych účinkov bez dostatočného preukázania ich rozsahu v podmienkach Slovenskej republiky. Samotná analýza navyše pri najvýznamnejšom uvádzanom pozitívnom vplyve priznáva, že ho nie je možné kvantifikovať a že predmetný inštitút sa v aplikačnej praxi dlhodobo nevyužíval. Komisia preto žiada analýzu dopracovať tak, aby jasnejšie odlíšila priame vplyvy návrhu zákona od všeobecných účinkov chemickej regulácie a aby, ak kvantifikácia nie je možná, bola táto skutočnosť pri jednotlivých zložkách životného prostredia presvedčivejšie vecne odôvodnená.

Vyhodnotenie:
Predkladateľ analýzu dopracoval s ohľadom na všetky jemu dostupné informácie a vedomosti s cieľom jasnejšie odlíšiť priame vplyvy od všeobecných účinkov chemickej regulácie. Keďže vplyvy nie je možné kvantifikovať, podrobnejšie vecne odôvodnil túto skutočnosť pri jednotlivých zložkách životného prostredia. 


	14. Stanovisko Komisie na posudzovanie vybraných vplyvov zo záverečného posúdenia č. .......... (v prípade, ak sa uskutočnilo v zmysle bodu 9.1. Jednotnej metodiky) 

	
	☐   Súhlasné 
	☐  Súhlasné s  návrhom na dopracovanie
	☐  Nesúhlasné


Uveďte pripomienky zo stanoviska Komisie z časti II. spolu s Vaším vyhodnotením:

